11 POSĖDIS

# SPRENDIMAS

**DĖL KAUNO RAJONO SAVIVALDYBĖS APDOVANOJIMŲ TEIKIMO TVARKOS APRAŠO PATVIRTINIMO**

2017 m. spalio 26 d. Nr. TS-389

Kaunas

Vadovaudamasi Lietuvos Respublikos vietos savivaldos įstatymo 16 straipsnio 2 dalies 45 punktu, 18 straipsnio 1 dalimi, Kauno rajono savivaldybės taryba n u s p r e n d ž i a:

1. Patvirtinti Kauno rajono savivaldybės apdovanojimų teikimo tvarkos aprašą (pridedama).

2. Pripažinti netekusiais galios Kauno rajono savivaldybės tarybos 2015 m. birželio 18 d. sprendimus:

2.1. Nr. TS-243 ,,Dėl apdovanojimo Kauno rajono savivaldybės garbės ženklu tvarkos aprašo patvirtinimo“;

2.2. Nr. TS-244 ,,Dėl apdovanojimo Kauno rajono savivaldybės garbės ženklu komisijos sudarymo“ su visais jo pakeitimais ir papildymais;

2.3. Nr. TS-245 ,,Dėl apdovanojimo Kauno rajono savivaldybės garbės ženklu komisijos nuostatų patvirtinimo“.

Savivaldybės meras Valerijus Makūnas

PATVIRTINTA

Kauno rajono savivaldybės tarybos

2017 m. spalio 26 d. sprendimu Nr. TS-389

**KAUNO RAJONO SAVIVALDYBĖS APDOVANOJIMŲ TEIKIMO**

**TVARKOS APRAŠAS**

**I. BENDROSIOS NUOSTATOS**

1. Kauno rajono savivaldybės (toliau – Savivaldybė) apdovanojimų teikimo tvarkos aprašas (toliau – Aprašas) apibrėžia Savivaldybės apdovanojimų rūšis, nustato jų skyrimo, netekimo, pretendentų atrankos tvarką.

2. Savivaldybės apdovanojimai skiriami Lietuvos Respublikos ir užsienio piliečiams, juridiniams asmenims pagerbti.

3. Pagrindinės Apraše vartojamos sąvokos:

3.1. Kauno rajono savivaldybės garbės ženklas (toliau – Garbės ženklas) – aukščiausias Savivaldybės apdovanojimas už ypatingus nuopelnus, Lietuvos ir Savivaldybės vardo garsinimą;

3.2. Medalis (pasižymėjimo ženklas) – Savivaldybės apdovanojimas už nuopelnus kultūros, mokslo, švietimo, sveikatos, socialinės apsaugos, sporto, verslo ir kitose srityse;

3.3. Garbės ženklų, medalių (pasižymėjimo ženklų) pakaitai – vietoje garbės ženklų, medalių (pasižymėjimo ženklų) nešiojamos šių apdovanojimų nustatytos formos miniatiūros;

3.4. Miniatiūra – Garbės ženklų, medalių (pasižymėjimo ženklų) sumažintas variantas, segama tik prie vakarinių drabužių;

3.5. Etalonas – Savivaldybės mero patvirtintas Savivaldybės apdovanojimo pavyzdys, pagal kurį daromi Aprašo 4.1 – 4.5 papunkčiuose nurodyti apdovanojimai;

3.6. Apdovanotųjų sąrašas – dokumentas, kuriame įrašyti Garbės ženklu arba medaliu (pasižymėjimo ženklu) apdovanoti asmenys.

**II. SAVIVALDYBĖS APDOVANOJIMAI**

4. Savivaldybės apdovanojimai yra:

4.1. Pirmojo lygio garbės ženklas;

4.2. Antrojo lygio garbės ženklas;

4.3. Trečiojo lygio garbės ženklas;

4.4. Medalis (pasižymėjimo ženklas);

4.5. Savivaldybės plaketė;

4.6. Dovana (suvenyras) su Savivaldybės simbolika;

4.7. Premija (proginis čekis);

4.8. Savivaldybės mero padėka.

5. Apdovanojimų etalonai saugomi Savivaldybės administracijoje.

**III. APDOVANOJIMO TVARKA**

6. Garbės ženklu apdovanojami fiziniai asmenys už ypatingus nuopelnus ir Lietuvos ir Savivaldybės vardo garsinimą. Aukštesnio lygio ženklu asmenys gali būti apdovanoti ne anksčiau kaip po 3 metų nuo paskutinio apdovanojimo.

7. Medalis (pasižymėjimo ženklas) teikiamas fiziniams ir juridiniams asmenims už nuopelnus kultūros, mokslo, švietimo, sveikatos, socialinės apsaugos, sporto, verslo ir kitose srityse, taip pat visuomeniškai reikšmingus poelgius.

8. Sprendimą apdovanoti Garbės ženklu arba medaliu (pasižymėjimo ženklu) priima Savivaldybės meras, gavęs Savivaldybės apdovanojimų komisijos (toliau – Apdovanojimų komisija) rekomendaciją. Apdovanojimų komisiją Savivaldybės mero teikimu sudaro ir jos nuostatus tvirtina Savivaldybės taryba.

9. Savivaldybės meras gali apdovanoti ir Apdovanojimo komisijai nesvarsčius.

10. Garbės ženklai ir medaliai (pasižymėjimo ženklai) įteikiami kartu su jų pakaitais – miniatiūra su juostele.

11. Savivaldybės plaketė, dovana (suvenyras) su Savivaldybės simbolika, premija (proginis čekis), Savivaldybės mero padėka teikiami fiziniams arba juridiniams asmenims asmeninių arba kolektyvo jubiliejų (sukakčių), profesinių švenčių ar kitomis ypatingomis progomis už reikšmingus darbus Savivaldybei, laimėjimus profesinėje mokslo, švietimo, sporto ir kitoje veikloje.

12. Sprendimas apdovanoti premija (proginiu čekiu) Savivaldybės mero siūlymu (rezoliucija) įforminamas Administracijos direktoriaus įsakymu. Premijos dydis – iki 1000 eurų. Premija mokama iš Savivaldybės biudžeto asignavimų. Profesinių švenčių proga kasmet teikiama ne daugiau kaip po 1 premiją.

13. Apdovanojimai įteikiami:

13.1. Garbės ženklai – Raudondvario dvare Vasario 16-osios – Lietuvos valstybės atkūrimo dienos, Liepos 6-osios – Valstybės (Lietuvos karaliaus Mindaugo karūnavimo) dienos ir Kauno rajono įkūrimo sukakties proga. Ypatingais atvejais gali būti apdovanojama kitu laiku ir kitoje vietoje;

13.2. kiti Aprašo 4.4–4.8 punktuose nurodyti apdovanojimai – Savivaldybėje vykstančių renginių metu arba suderinus su meru kitu laiku ir kitoje vietoje.

14. Apdovanojimus įteikia Savivaldybės meras, mero pavaduotojas, Savivaldybės tarybos narys arba kitas mero įgaliotas asmuo.

15. Apdovanojimai fiziniams asmenims gali būti suteikiami ir po mirties.

16. Informacija apie apdovanojimus skelbiama Savivaldybės interneto svetainėje.

**IV. KANDIDATŲ APDOVANOTI TEIKIMO TVARKA**

17. Teisę siūlyti kandidatus apdovanoti turi:

17.1. Savivaldybės meras, Savivaldybės tarybos nariai;

17.2. Savivaldybės administracijos direktorius, seniūnai;

17.3. Savivaldybės teritorijoje veikiančios įstaigos ir įmonės, bendruomeninės organizacijos;

17.4. Savivaldybės tarybos sprendimu sudarytos Bendruomenės sveikatos, Jaunimo reikalų, Nevyriausybinių organizacijų, kitos tarybos.

18. Prašymas (teikimas) apdovanoti Garbės ženklu arba medaliu (pasižymėjimo ženklu) pateikiamas Apdovanojimų komisijai, kitais apdovanojimais – Savivaldybės merui.

19. Prašyme turi būti nurodyta: pretendento į apdovanojimą vardas, pavardė, gimimo data, adresas, telefonas ar juridinio asmens pavadinimas, kodas, buveinės adresas, telefonas, už kokius nuopelnus ir kokio apdovanojimo prašoma, kada, kur ir kokia proga pageidaujama įteikti apdovanojimą, taip pat informacija apie profesinę, visuomeninę veiklą, ankstesnius apdovanojimus. Už apdovanoti teikiamų asmenų duomenų tikrumą atsako prašymus teikiantys asmenys.

**V. APDOVANOJIMŲ DOKUMENTAI, JŲ PAKAITAI IR DUBLIKATAI**

20. Apdovanotiesiems Garbės ženklu arba medaliu (pasižymėjimo ženklu) kartu įteikiamas liudijimas, pasirašytas Savivaldybės mero ar laikinai mero pareigas einančio asmens.

21. Praradusiems Garbės ženklą ar medalį (pasižymėjimo ženklą), apdovanotojo prašymu Apdovanojimo komisija gali išduoti jų dublikatą.

**VI. GARBĖS ŽENKLŲ ATĖMIMAS IR NETEKIMAS**

22. Jeigu apdovanotojo veikla žemina apdovanotojo vardą, Savivaldybės meras Apdovanojimo komisijos teikimu priima sprendimą išbraukti šį asmenį iš apdovanotųjų sąrašo.

23. Iš apdovanotųjų sąrašo išbraukti asmenys jiems įteiktus Garbės ženklus ar medalius (pasižymėjimo ženklus) ir apdovanojimo dokumentus privalo grąžinti Apdovanojimo komisijos pirmininkui.

**VII. BAIGIAMOSIOS NUOSTATOS**

24. Šis aprašas gali būti keičiamas ar pripažįstamas netekusiu galios Savivaldybės tarybos sprendimu.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**KAUNO RAJONO SAVIVALDYBĖS ADMINISTRACIJOS**

**TEISĖS SKYRIUS**

**SAVIVALDYBĖS TARYBOS SPRENDIMO ,,DĖL KAUNO RAJONO SAVIVALDYBĖS APDOVANOJIMŲ TEIKIMO TVARKOS APRAŠO PATVIRTINIMO“ PROJEKTO**

**AIŠKINAMASIS RAŠTAS**

2017 m. spalio 14 d.

Kaunas

**1. Sprendimo projekto rengimą paskatinusios priežastys, tikslai.**

Kauno rajono savivaldybės tarybos 2015 m. birželio 18 d. sprendimu Nr. TS-243 ,,Dėl apdovanojimo Kauno rajono savivaldybės garbės ženklu tvarkos aprašo patvirtinimo“ buvo įteisinti pagrindiniai Savivaldybės apdovanojimai – 3 lygių Garbės ženklai.

Sprendimo projekto tikslas – patvirtinti naują Kauno rajono savivaldybės apdovanojimų teikimo tvarkos aprašą, kuriame būtų nustatyta daugiau apdovanojimų rūšių.

**2.** **Teisinis reglamentavimas (kaip šiuo metu reglamentuojami sprendimo projekte aptariami klausimai, teisės aktai, kuriais vadovaujantis parengtas sprendimo projektas).**

Vadovaujantis Lietuvos Respublikos vietos savivaldos įstatymo 16 straipsnio 2 dalies 45 punktu, savivaldybės simbolių ir jų naudojimo tvarkos tvirtinimas yra priskirtas išimtinei savivaldybės tarybos kompetencijai.

Apraše vartojamos sąvokos atitinka Lietuvos Respublikos valstybės apdovanojimų įstatymo 2 straipsnyje nurodytas sąvokas. Pagrindinės ankstesnio Aprašo, patvirtinto Kauno rajono savivaldybės tarybos 2015 m. birželio 18 d. sprendimu Nr. TS-243, nuostatos apie Garbės ženklų lygius, apdovanojimų vykdymo laiką ir vietą, asmenis, turinčius teisę teikti kandidatus, yra ir naujame Apraše.

**3. Galimi sprendimo priėmimo padariniai (teigiami ir (ar) neigiami).**

Neigiamų padarinių nenumatoma.

**4. Galiojantys Kauno rajono savivaldybės tarybos sprendimai, kuriuos būtina pakeisti ar panaikinti, priėmus sprendimo projektą (pateikiamas aktų sąrašas).**

Būtina pripažinti netekusiu galios Kauno rajono savivaldybės tarybos sprendimus:

- 2015 m. birželio 18 d. sprendimą Nr. TS-243 ,,Dėl apdovanojimo Kauno rajono savivaldybės garbės ženklu tvarkos aprašo patvirtinimo“;

- 2015 m. birželio 18 d. sprendimą Nr. TS-244 ,,Dėl apdovanojimo Kauno rajono savivaldybės garbės ženklu komisijos sudarymo“;

- 2016 m. lapkričio 24 d. sprendimą Nr. TS-371 ,, Dėl Kauno rajono savivaldybės tarybos 2015 m. birželio 18 d. sprendimo Nr. TS-244 ,,Dėl apdovanojimo Kauno rajono savivaldybės garbės ženklu komisijos sudarymo“ pakeitimo;

- 2015 m. birželio 18 d. sprendimą Nr. TS-245 ,,Dėl apdovanojimo Kauno rajono savivaldybės garbės ženklu komisijos nuostatų patvirtinimo“.

**5. Lėšos sprendimui įgyvendinti, jų šaltiniai.**

Sprendimui įgyvendinti 2017 m. papildomų biudžeto lėšų nereikės. Lėšos apdovanojimams pagaminti ir kitoms išlaidoms numatomos kasmet tvirtinant Savivaldybės biudžetą.

**6. Būtinybė skelbti sprendimą Teisės aktų ir kituose registruose. Viešinimas.**

Priimtas sprendimas skelbtinas Teisės aktų registre, viešinamas Savivaldybės interneto svetainėje.

**7. Antikorupcinis vertinimas.**

Vertinti nereikia.

**8. Numatomo teisinio reguliavimo poveikio vertinimo rezultatai.**

Vertinti nereikia.

**9. Kiti, sprendimo iniciatorių nuomone, reikalingi pagrindimai ir paaiškinimai.**

Nėra.

**10. Sprendimo projekto rengėjai. Asmuo, atsakingas už sprendimo įvykdymą.**

Sprendimo projektą parengė Savivaldybės administracijos Teisės skyriaus vedėja Rūta Snarskienė ir Savivaldybės sekretorė Nijolė Linkuvienė. Atsakinga už sprendimo įgyvendinimą Mingailė Stašaitytė, Savivaldybės mero padėjėja.

Teisės skyriaus vedėja Rūta Snarskienė